周王二公書院

周王二公書院，香港舊日一書院，喺錦田水頭村，現為歷史古蹟，地屬元朗區。大清初時，廣東有遷海令，民不聊生。廣東官員周有德同王來任，上奏廢除遷海令，錦田鄉民得以還鄉，於是乎起書院，紀念二公功蹟。康熙二十四年，即一六八五年落成，曾經多次重修，一九八五年，香港政府評為香港三級歷史建築，及後二〇一〇年八月三十一號，再評為香港二級歷史建築。錦田樹屋，見證清初遷海令，如何破壞居民生計，周王二公書院，見證廢除遷海令，居民如何喜悅。

歷史
大清初起時，大明遺臣反清不斷，駐守台灣嘅鄭成功，以水師攻畧沿海，最具威脅。康熙元年，即一六六二年，清廷聽從鄭氏降將黃梧提議，「滅賊五策」，包括長達二十年遷海令，規定沿海居民，內遷五十里，以防同鄭氏相通。政策有效打擊鄭成功勢力，不過，就搞到沿海居民流離失所，田園荒蕪，生計盡失，單係新安縣沿海地帶，有三分之二居民遷走，即係香港全境，無一倖免。康熙四年，即一六六五年，兩廣總督周有德，以及廣東巡撫王來任，上疏力陳遷海令六大害，害遍廣東，直到康熙八年，即一六六九年，清廷批准復界，居民容許回鄉。

康熙二十三年，即一六八四年，錦田鄉人提議，村內起周王二公書院，感謝周王二人，以記恩德，兼教育子弟。翌年，書院起好，並搭戲台酬神，舉行打醮。以後打醮，十年一屆，超度搬界亡魂，祈求平安，習俗流傳至今。

建築
周王二公書院，屬兩進式，中有天階，旁邊有走廊，兼有廚房，有門廳毗連。正殿奉周王二公神位。書院牆壁，青磚砌成，赭色門框，門楣上面寫住「周王二公書院」金漆大字，檐墊壁畫，畫上花卉等物，門旁邊對聯：「粵海被鴻猷萃一姓以報功虔恭罔懈 錦田歌樂土際中天而獻壽歷久彌芳」。院前面大片空地，太平清醮在此舉行。

元朗區文物徑簡介
  錦田鄉－打醮2005

香港書塾
香港鄧族建築
香港二級歷史建築
錦田